फायरिंग हुई तो जंगल में छिपाया, रात भर तलवार लेकर खड़ी रहीं
Manipur Violence Situation Update - Leimakhong School Female Principal heartbreaking story. How She Saved 90 Children's Life ?. मणिपुर में हिंसा रुकी तो अब राजनीतिक संकट के हालात बन रहे हैं। 12 मई को 10 कुकी विधायकों ने बीजेपी सरकार पर हिंसा भड़काने के आरोप लगाते हुए अलग राज्य बनाने की मांग कर डाली।
मणिपुर में हिंसा रुकी तो अब राजनीतिक संकट के हालात बन रहे हैं। 12 मई को 10 कुकी विधायकों ने BJP सरकार पर हिंसा भड़काने का आरोप लगाते हुए अलग राज्य की मांग कर डाली। इनमें से 8 BJP विधायक हैं और अपनी ही सरकार पर मैतेई कम्युनिटी का सपोर्ट करने का आरोप लगा रहे हैं।
मणिपुर में कुकी और मैतेई समुदायों के बीच 3 मई को हिंसा भड़की, 11 दिन में 1700 घर जला दिए गए। 45 हजार लोग बेघर हो गए। 71 मौतें हुई हैं, 230 घायल हैं।
हिंसा और मौत के इस पागलपन के बीच ऐसी कई कहानियां हैं, जो जीवन, प्रेम और अच्छाई की उम्मीद बनाए रखती हैं। आज हम मणिपुर से आपके लिए ऐसी ही कहानी लाए हैं… 
दंगाई न आ जाएं, इसलिए रात भर हाथ में तलवार लिए खड़ी रहीं प्रिंसिपल 
ये कहानी वानेलिम वाबोय की है। वानेलिम कुकी समुदाय से आती हैं और लीमाखोंग के एक स्कूल में प्रिंसिपल हैं। लीमाखोंग चुराचांदपुर से करीब 80 किमी और इंफाल से 20 किमी दूर है। हिंसा की शुरुआत चुराचांदपुर में 3 मई को एक रैली के बाद हुई। कुछ ही घंटों में इसने इंफाल को भी चपेट में ले लिया। रात तक हिंसा इंफाल से लीमाखोंग की तरफ फैलने लगी।
वानेलिम वाबोय के स्कूल के बोर्डिंग में 6 से 12 साल के 90 बच्चे थे। इनमें मैतेई, कुकी और नगा सभी कम्युनिटी के बच्चे शामिल थे। बाहर फायरिंग शुरू हो गई थी और दंगाई भीड़ किसी भी समुदाय की होती, कुछ बच्चे निशाने पर आने ही थे। वानेलिम बच्चों को लेकर तुरंत पास के जंगल में ले गईं। रात भर हाथ में तलवार लिए खड़ी रहीं, ताकि हमला हो तो बच्चों के लिए लड़ सकें।
इसी बीच बच्चों को गिना तो पता चला कि एक बच्चा स्कूल में ही छूट गया। वानेलिम जान की परवाह किए बिना हाथ में तलवार लिए दोबारा स्कूल गईं। बच्चे को लेकर जंगल लौटीं, रात भर जंगल में बच्चों को सुरक्षित रखा। आखिर में आर्मी से मदद मांगी और आर्मी के जवानों ने इन बच्चों को रेस्क्यू कर उनके घर तक पहुंचाया।
क्या हुआ, कैसे हुआ, पढ़िए जो वानेलिम ने भास्कर को बताया…
मणिपुर की राजधानी इंफाल से 20 किमी दूर है लीमाखोंग। यहां हमारा बोर्डिंग स्कूल है, ब्लूमिंग डेल्स। मणिपुर के दूरदराज के बच्चे यहां पढ़ते और रहते हैं। 3 मई जैसी डरावनी रात मैंने जिंदगी में कभी नहीं देखी। शाम होते-होते सोशल मीडिया पर हिंसा की खबरें मिलने लगी थीं।
हमें पता चला कि इंफाल के बाहर पहाड़ी इलाकों में कुछ जगहों पर घर-दुकानें जलाई गई हैं। शुरुआत में लगा कि एक-दो घंटे की बात है, फिर सब शांत हो जाएगा। कुछ देर में इंफाल शहर में भी आगजनी होने लगी। हमारा स्कूल शहर से बाहर है, इसलिए घबराहट और बढ़ गई।
अंधेरा हो रहा था, हम इंतजार कर रहे थे कि बवाल थम जाए। पर माहौल और खराब होता गया। करीब 8 बजे स्कूल के बाहर से फायरिंग की आवाज आई। उसी वक्त मुझे लग गया कि अब बच्चों के साथ स्कूल की बिल्डिंग में रहना सेफ नहीं है।
मैंने तलवार उठाई, बच्चों को लिया और पहाड़ की तरफ चल पड़ी…
स्कूल के पास पहाड़ी इलाका था। मैंने सोचा अगर हम बिल्डिंग से हटकर जंगल की तरफ जाएं, तो जान बच सकती है। मेरे पास एक तलवार थी, मैंने उसे हाथ में लिया और आगे बढ़ी। मेरे पीछे सभी बच्चे थे। डर लग रहा था कि जंगल में रात कैसे काटेंगे। जान बची रहेगी, यही सोचकर बढ़ते गए।
तभी ध्यान गया कि एक बच्चा कम है। पीछे फायरिंग हो रही थी, लेकिन बच्चे की फिक्र भी थी। मैंने बाकी बच्चों को वहीं रोका और वापस स्कूल में गई। पूरे स्कूल में ढूंढा। बच्चों के रूम में गई तो बच्चा वहां सो रहा था।
हमने सभी को इकट्ठा करने के लिए अलार्म बेल बजाई थी, लेकिन नींद गहरी होने की वजह से शायद उसे पता नहीं चला। बच्चे को नींद से जगाया और साथ लेकर बाकी लोगों के पास पहुंची। हम फिर से पहाड़ की तरफ पैदल चल पड़े।
पहाड़ और जंगल की वजह से अंधेरा ज्यादा था। पहाड़ से हम शहर की आग देख रहे थे, भीड़ का शोर सुनाई दे रहा था। वहीं तलहटी में छिपकर हमने रात काटी। बच्चे भूखे थे, इसलिए तय किया कि सुबह स्कूल लौटेंगे। बच्चों की हालत देख लग रहा था कि बस रात कट जाए।
सुबह हम सभी स्कूल गए। फटाफट नाश्ता किया। रात की आग अभी बुझी नहीं थी, थोड़ी ही देर में फायरिंग की आवाज आने लगी। हमने फिर बच्चों को इकट्ठा किया और जंगल में चले गए।
मुझे समझ आ गया कि इस तरह रहना सुरक्षित नहीं है। पास में ही आर्मी का कैंप है। मैंने एक अफसर को कॉल किया और बताया कि हम बच्चों के साथ दो दिन से फंसे हुए हैं और पहाड़ी के पास मौजूद हैं। कुछ ही मिनट में आर्मी के अधिकारी ट्रक लेकर आ गए। बच्चों को ट्रक में बैठाया और कैंप में ले गए।
सेना बच्चों के पेरेंट्स को घर से लाई, बच्चों के साथ वापस भी छोड़ा
एक हफ्ते बाद हालात ठीक होने लगे। इंफाल में रहने वाले पेरेंट्स अपने बच्चों को ले गए। ये ज्यादातर मैतेई समुदाय से थे। बचे हुए बच्चों के लिए आर्मी ने उनके पेरेंट्स से बात की।
लेकिन असली जद्दोजहद अभी बाकी थी। 90 में से 60 बच्चे जनजातीय इलाकों के रहने वाले थे। पहाड़ी एरिया पर रहने वाले उनके पेरेंट्स के लिए इंफाल तक आना मुमकिन नहीं था। इंफाल में तो माहौल शांत हो रहा था, लेकिन पहाड़ी इलाकों में हालात खराब थे। कर्फ्यू लगा था। सभी रास्तों पर सेना और CRPF के जवान तैनात थे।
बच्चों के पेरेंट्स आ नहीं सकते थे, इसलिए उन्हें इंफाल तक लाने के लिए आर्मी ने ट्रक भेजे। सभी को सिक्योरिटी में लीमाखोंग लेकर आए। पेरेंट्स बच्चों के लिए घबराए हुए थे, उनसे मिलते ही रोने लगे। उन्हें गोद में उठा लिया। सेना ने बच्चों और पेरेंट्स को ट्रक में बैठाया और घरों तक छोड़ने गए।
जिस वक्त आर्मी के ट्रक पेरेंट्स को लेकर कैंप में आए, हमने कुछ पेरेंट्स से बात की…
एक हफ्ता कैसे कटा, बता नहीं सकते...
एलेक्स होकिप 70 किमी दूर मोलांग जिले के एक गांव से आए हैं। 5 साल की बेटी सेंगनू होकिप को लेने। होकिप बेटी से 3 महीने बाद मिल रहे हैं। बेटी से मिलते हुए आंसू नहीं रोक पाए, बेटी का हाथ थामकर जोर-जोर से रोने लगे।
किलिलथिंग वाइपेयी पहाड़ी जिले कंगपोकपी के गांव से 80 किमी की दूरी तय कर पहुंची हैं। वाइपेयी की 7 साल की बेटी जया बोर्डिंग स्कूल में रहती है। जया के पिता 18 साल सेना में रहे। उनका निधन हो चुका है।
वाइपेयी 3 मई की रात को याद कर डर जाती हैं। कहती हैं, ‘मुझे समझ नहीं आ रहा था कि मैं क्या करूं। यही सोचती रही कि बेटी क्या कर रही होगी, कैसी होगी, ठीक तो होगी न। प्रिंसिपल से बात हुई, तब चैन मिला। प्रिंसिपल ने बताया कि वे आर्मी कैंप में पहुंच गए हैं, इसके बाद मेरी चिंता खत्म हो गई। बस अपनी बच्ची से मिलना चाहती थी।’
ये दो तस्वीरें, जब बच्चियां अपनी मां से मिलीं...
आर्मी अफसर बोले- ये बच्चे बहुत मजबूत, सेना में आएंगे तो अच्छे सैनिक बनेंगे
बच्चों का रेस्क्यू और देखभाल करने वाले आर्मी के एक अधिकारी कहते हैं, ‘कैंप के पास होने की वजह से स्कूल प्रिंसिपल से हमारे अच्छे संबंध रहे हैं। मैं निजी तौर पर उन्हें जानता था, इसलिए उन्होंने मदद मांगी, तो मना करने का सवाल ही नहीं था। हम तुरंत गाड़ियां लेकर पहुंचे और बच्चों काे रेस्क्यू किया। ये बच्चे बहुत मजबूत हैं। एक हफ्ते से कैंप में हैं, लेकिन कोई रोया नहीं। टीचर्स की बातें मानते हैं। अगर ये सेना में आएंगे, तो अच्छे सैनिक बनेंगे।’
11 दिन की हिंसा का असर मणिपुर की राजधानी इंफाल से लेकर 11 जिलों तक है, लोगों ने खुद को कैसे बचाया और हिंसा के बाद कैसा माहौल रहा, पढ़िए ये ग्राउंड रिपोर्ट...
1. चुराचांदपुर जाना बॉर्डर पार करने जैसा, मंदिर में तोड़फोड़ कर लिखा ‘किल मैतेई’
इंफाल से निकलते ही रास्ते भर जले घर और गाड़ियां दिखने लगती हैं। चुराचांदपुर जिले में पड़ने वाला थोरबुंग गांव हिंसा के बाद घोस्ट विलेज बन चुका है। रास्ते में कुकी समुदाय के लोग बंदूक लिए बैठे हैं। चुराचांदपुर सिटी में एक मंदिर को बाहर से तोड़-फोड़ दिया गया था। मंदिर की दीवार पर लिखा है ‘KILL MAITEI’। इस इलाके में अब कोई मैतेई परिवार नहीं बचा है।
पढ़ें पूरी खबर...
2. अपने समुदाय के दंगाइयों से खतरा, बचने के लिए पोस्टर, राशन खत्म, पेट्रोल 200 रु. लीटर
इंफाल में दुकानें बंद हैं, घरों में सन्नाटा है, सड़कों पर आर्मी और सुरक्षाबलों की गाड़ियों के सायरन गूंज रहे हैं। एयरपोर्ट से निकलते ही जले घर नजर आने लगते हैं। पेट्रोल पंप पर बाइक और कार की लंबी कतारें हैं। लोग घंटों से पेट्रोल मिलने का इंतजार कर रहे हैं। हमें एयरपोर्ट से होटल छोड़ने वाले ड्राइवर ने बताया कि ब्लैक में पेट्रोल 200 रुपए लीटर तक मिल रहा है। मैतेई दंगाइयों की भीड़ से बचने के लिए खुद मैतेई लोग ही घरों पर पोस्टर लगा रहे हैं।
पढ़ें पूरी खबर...